
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative privind modificarea  Legii nr. 544/2001 privind liberul acces la informaţiile de interes public

Propunerea legislativă privind modificarea Legii nr. 544/2001 privind liberul acces la informaţiile de interes public a fost transmisă Comisiei pentru cultură, arte, mijloace de informare în masă, cu adresa nr. Plx 103 din 3 martie 2014 şi înregistrată la Comisie cu nr.4c-10/41/04.03.2014.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru drepturile omului culte şi problemele minorităţilor naţionale, Comisiei pentru administraţie publică, amenajarea teritoriului şi echilibru ecologic, precum şi Comisiei juridice, de disciplină şi imunităţi, care au transmis avize negative. La redactarea raportului, Comisia a ţinut cont de avizul favorabil nr.1154/23.10.2013, emis de Consiliul Legislativ, precum şi de Punctul de vedere al Guvernului, transmis cu adresa nr.74 din 17.01.2014, prin care nu se susţine adoptarea  propunerii legislative.
Potrivit prevederilor art. 73 din Constituţia României, republicată, iniţiativa legislativă face parte din categoria legilor ordinare.

Prezenta propunere legislativă a fost respinsă de Senat, în calitate de primă Cameră sesizată, în şedinţa din  data de 25 februarie 2014.
Obiectul de reglementare îl constituie modificarea art. 5 din Legea nr. 544/2001 privind liberul acces la informaţiile de interes public cu modificările şi completările ulterioare, în sensul publicării lunare, pe pagina de internet a autorităţilor publice, a unui tabel cuprinzând numele persoanelor ce ocupă funcţiile existente, toate datele privind studiile absolvite, experienţa profesională, abilităţi IT, competenţe lingvistice, precum şi veniturile corespunzătoare, salariale ori de altă natură, obţinute de personalul angajat sau detaşat.
Propunerea legislativă a fost dezbătută în şedinţa Comisiei din data de 8 aprilie 2014. La lucrările Comisiei au fost prezenţi un număr de 21 de deputaţi din totalul de 22 de membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 din Constituţia României, republicată, precum şi ale art. 92 din Regulamentul Camerei Deputaţilor, republicat,  propunerea legislativă este de  competenţa decizională a Camerei Deputaţilor. În urma dezbaterii, Comisia pentru cultură, arte, mijloace de informare în masă propune plenului respingerea. Propunerii legislative privind modificarea  Legii nr. 544/2001 privind liberul acces la informaţiile de interes public.

Respingerea propunerii legislative se întemeiază pe următoarele considerente:  
Legea nr. 677/2001 stabileşte, în art. 5 alin. (1), condiţiile în care datele cu caracter personal pot fi prelucrate, inclusiv dezvăluite. Astfel, potrivit dispoziţiilor acestei legi principiul de bază ce guvernează prelucrarea datelor personale este consimţământul persoanei vizate, dat în mod expres şi neechivoc. Datele personale pot fi prelucrate de către un operator fără consimţământul persoanei numai în situaţii speciale. Cunoaşterea de către publicul larg a unei multitudini de date cu caracter personal despre persoanele care ocupă funcţii în cadrul unei autorităţi sau instituţii publice, altele decât numele şi funcţia nu este de natură a garanta îndeplinirea corectă şi eficientă a atribuţiilor de serviciu, şi nici a principiilor eficacităţii cheltuirii resurselor publice. Referitor la comunicarea „ veniturilor corespunzătoare, salariale şi de altă natură, obţinute de personalul angajat ori detaşat”, trebuie să menţionăm că prin Decizia nr. 615/2006 – referitoare la excepţia de neconstituţionalitate a dispoziţiilor art. 2 lit. b), art. 12 alin. (1) lit. d) şi art. 14 alin. (1) coroborate cu art. 2 lit. c ) din Legea nr. 544/2001 privind liberul acces la informaţiile de interes public, precum şi ale art. 158 alin.(1) din Legea nr. 53/2005 Codul Muncii – Curtea Constituţională a reţinut faptul că „salariul concret  al unei persoane, stabilit  între limitele minime şi maxime prevăzute în actele normative, ţinând seama de importanţa muncii depuse, de contribuţia adusă la realizarea sarcinilor şi de situaţia sa personală, nu mai prezintă interes public, intrând în sfera interesului privat al persoanei. Prin urmare dispoziţiile referitoare la obligativitatea comunicării lunare, din oficiu a informaţiilor privind veniturile concrete ale unei persoane angajate în sectorul public sau privat sunt neconstituţionale.

